Predkladacia správa

Uznesením vlády SR č. 580 bolo dňa 4. júla 2007 schválené „Priebežné vyhodnotenie plnenia Politiky využívania frekvenčného spektra na širokopásmový prístup“. V bode B.1. uznesenia bola ministrovi dopravy, pôšt a telekomunikácií SR uložená úloha v termíne do 30. júna 2009 predložiť na rokovanie vlády SR ďalšie priebežné vyhodnotenie plnenia Politiky využívania frekvenčného spektra na širokopásmový prístup. 

Politika využívania frekvenčného spektra na širokopásmový prístup stanovuje prioritné oblasti využívania a správy relevantných úsekov frekvenčného spektra zo stredno a dlhodobého hľadiska z pohľadu budovania informačnej spoločnosti a z pohľadu bezpečnostných záujmov SR, v súlade so zámermi EÚ, záväzkami vyplývajúcimi z členstva SR v medzinárodných organizáciách a národnými záujmami SR. Základným cieľom je vytvoriť podmienky na zlepšenie dostupnosti frekvenčných zdrojov pre širokopásmový prístup, založený na bezdrôtových technológiách. 

Zámerom predkladaného materiálu je komplexné hodnotenie plnenia kľúčových úloh vyplývajúcich z Politiky využívania frekvenčného spektra na širokopásmový prístup. Predkladaný materiál obsahuje dve prílohy. V prílohe č. 1 je uvedené vyhodnotenie zásadných opatrení na zosúladenie Národnej tabuľky frekvenčného spektra s Európskou tabuľkou pridelení. V prílohe č. 2 je uvedený detailný popis zmien vo využívaní frekvenčného spektra v SR v období 2005 až 2009.  

Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.